b'\n_START_ARTICLE_\nWang Ximeng\n_START_PARAGRAPH_\nWang Ximeng\xc2\xa0(hiina keeles\xc2\xa0\xe7\x8e\x8b\xe5\xb8\x8c\xe5\xad\x9f;\xc2\xa0pinyinis\xc2\xa0W\xc3\xa1ng X\xc4\xabm\xc3\xa8ng;\xc2\xa0Wade\'i-Giles\'i\xc2\xa0transkriptsioonis\xc2\xa0Wang Hsi-meng; 1096\xe2\x80\x931119) oli Songi d\xc3\xbcnastia aegne Hiina maalikunstnik. Ta oli imelaps, tema \xc3\xb5petaja oli P\xc3\xb5hja-Song\'i d\xc3\xbcnastia viimane keiser Huizong isiklikult. Wang oli \xc3\xbcks kuulsamaid P\xc3\xb5hja-Songi\xc2\xa0\xc3\xb5ukonnakunstnikke. Ta suri 23-aastaselt.\n_START_SECTION_\n"Tuhat liid j\xc3\xb5gesid ja m\xc3\xa4gesid"\n_START_PARAGRAPH_\nWangi ainus s\xc3\xa4ilinud t\xc3\xb6\xc3\xb6 on 11,9 meetri pikkune pildirull pealkirjaga "Tuhat liid j\xc3\xb5gesid ja m\xc3\xa4gesid" (\xe3\x80\x8a\xe5\x8d\x83\xe9\x87\x8c\xe6\xb1\x9f\xe5\xb1\xb1\xe5\x9b\xbe\xe3\x80\x8b). Teos valmis 1113. aastal, kui Wang oli vaid 18-aastane. Maal on suurimaid Hiina ajaloos ja seda peetakse \xc3\xbcheks parimaks hiina kunsti teoseks. "Tuhat liid j\xc3\xb5gesid ja m\xc3\xa4gesid" asub Paleemuuseumi p\xc3\xbcsikogus Pekingis Keelatud Linnas.'